得雷太簡自製蒙頂茶
作者：梅堯臣
朝代：宋

paragraphs: 陸羽舊茶經，一意重蒙頂。
比來唯建谿，團片敵金餠。
顧渚及陽羨，又復下越茗。
近來江國人，鷹爪夸雙井。
凡今天下品，非此不覽省。
蜀荈久無味，聲名謾馳騁。
因雷與改造，带露摘牙穎。
自煑至揉焙，入碾只俄頃。
湯嫩乳花浮，香新舌甘永。
初分翰林公，豈數博士冷。
醉來不知惜，悔許已向醒。
重思朋友義，果决在勇猛。
倏然乃以贈，蠟囊收細梗。
吁嗟茗與鞭，二物誠不幸。
我貧事事無，得之似贅癭。